Skal du lægge nyt tag, kan du spare en masse på afdækningen i forbindelse med arbejdet, hvis du vælger at få foretaget arbejdet i sommerhalvåret. Her vil det oftest være nok at lægge en presenning over tagkonstruktionen, når der ikke arbejdes på taget. Lægges taget på andre tider af året, skal der typisk opsættes et ekstra tag på det omkringstående stillads, som håndværkerne kan arbejde under. Det gør udgifterne til leje af stillads og afdækning meget højere. Samtidig skal du også regne med, at arbejdet tager længere tid uden for sommerhalvåret, da der oftere vil være dage, hvor håndværkerne ikke kan arbejde på taget på grund af vejret.